บัญชีกลางสั่งถอย เลิกจุ้นขรก.เบิกยา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — กรมบัญชีกลางถอยมาตรการควบคุมการจ่ายยา 8 ประเภท หลัง สธ.ขรก.บำนาญเต้นออกโรงค้าน 
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า ขณะนี้กรมบัญชีกลางได้สั่งชะลอมาตรการควบคุมการเบิกจ่ายยา 8 ประเภท ได้แก่ ยาลดไขมันในเลือด ยาลดแผลและเลือดออกในกระเพาะอาหาร ยาต้านอักเสบที่มิใช่สเตียรอยด์ ยาเบื้องต้นในการรักษาความดันโลหิตสูงและภาวะหัวใจล้มเหลวแบบเลือดคั่ง ยาลดความดันโลหิต ยาป้องกันการเกาะตัวของเกล็ดเลือด ยามะเร็ง ยาป้องกันโรคกระดูกพรุนของข้าราชการที่เข้ารักษาพยาบาลเป็นผู้ป่วยในและผู้ป่วยนอกออกไปก่อน 
หลังจากนี้กรมบัญชีกลางจะต้องมีการหารือร่วมกันอีกครั้งระหว่างกระทรวงสาธารณสุขและโรงพยาบาลต่างๆ เพื่อให้ได้ข้อสรุปที่ชัดเจนในการควบคุมการเบิกจ่ายยาก่อนที่จะออกมาตรการใดๆ
“มาตรการควบคุมการจ่ายยาดังกล่าว เป็นมติของคณะกรรมการที่พิจารณาร่วมกันระหว่างตัวแทนจากราชวิทยาลัย ซึ่งเป็นองค์กรที่มีความรู้เรื่องแพทย์ องค์การเภสัชกรรมและโรงพยาบาล จึงจำเป็นต้องทำความเข้าใจว่ามาตรการดังกล่าวไม่ใช่มติของกรมบัญชีกลางแต่อย่างใด แต่เมื่อมีหลายฝ่ายไม่เห็นด้วยก็จำเป็นต้องชะลอออกไปก่อน และมาทบทวนกันใหม่ว่าจะดำเนินการอย่างไรไม่ให้กระทบกับบรรดาข้าราชการและครอบครัว” นายรังสรรค์ กล่าว
อธิบดีกรมบัญชีกลาง กล่าวว่า หลังจากนี้ไปกรมบัญชีกลางอาจต้องทบทวนบทบาทให้มากขึ้น โดยอาจหันมาเข้มงวดเรื่องนโยบาย รายได้ และรายจ่ายมากขึ้น ส่วนเรื่องอื่นๆ เช่น การเบิกจ่ายยา ก็อาจให้ทางกระทรวงสาธารณสุขเป็นคนดำเนินการ โดยกรมบัญชีกลางอาจเข้าไปนั่งอยู่ในส่วนคณะกรรมการเท่านั้น
เมื่อวันที่ 16 ก.พ. ที่ผ่านมา ข้าราชการบำนาญยังได้เข้ายื่นเรื่องร้องเรียนต่อนายอภิสิทธิ์ เวชชาชีวะ นายกรัฐมนตรี โดยขอให้กรมบัญชีกลางทบทวนการห้ามสั่งจ่ายยากลุ่มกลูโคซามีน คอนดรอยตินซัลเฟต และไดอาเซอเรน ซึ่งเป็นยารักษาข้อกระดูกในกลุ่มผู้ป่วยข้าราชการและข้าราชการบำนาญ เนื่องจากสร้างผลกระทบและสร้างความเดือดร้อนแก่ข้าราชการ
นายรังสรรค์ กล่าวอีกว่า สาเหตุที่ออกมาตรการควบคุมการจ่ายยานั้น เนื่องจากช่วงที่ผ่านมามีค่าใช้จ่ายในส่วนดังกล่าวนี้สูงขึ้นอย่างต่อเนื่องทุกปี จึงต้องควบคุมค่าใช้จ่ายให้อยู่ในระดับที่เหมาะสม